Del port marítim de Sagunt a Nàpols: Grimaldi porta a la ciutat italiana els vagons i locomotores del seu nou metre
09 de març 2020

![](/media/actualidad/PublishingImages/Marzo 2020/74_Embarque vagones Caf - Grimaldi_3[91700].jpg)  

El Grup Grimaldi ha sigut triat com a companyia de transport de les 114 unitats entre vagons i locomotores del metre de Nàpols, que viatjaran des del port marítim de Sagunt rumb a Itàlia. Les primeres sis unitats, fabricades per l'empresa basca CAF - Construcciones y Auxiliar de Ferrocarriles, arribaran a Nàpols demà. La gestió del projecte està a càrrec de la transitària Multitrade. 

Esta notícia ha sigut valorada per l'alcalde de Sagunt, Darío Moreno, de manera molt positiva ja que **«posa en relleu una vegada més la importància del nostre port com el port Mediterrani de referència».** Així mateix, l'alcalde també ha destacat que el grup Grimaldi aposte pel port marítim de Sagunt **«demostra eixa transversalitat, eixa capacitat per poder bregar amb matèries molt diferents per part del nostre port que creiem que és un aspecte positiu del mateix i que es pot potenciar i que demostra que, a poc a poc, les coses van canviant. No obstant això des de l'Ajuntament, tal com vam fer en l'últim ple, continuem sol·licitant a l’APV que continue apostant per este port i pensem que, notícies com esta, demostren que realment el nostre port té molt de futur i precisament per això són necessàries més inversions per continuar potenciant-lo i que el nostre port no es quede arrere sinó que siga realment el referent Mediterrani que ha de ser».**

![](/media/actualidad/PublishingImages/Marzo 2020/74_Embarque vagones Caf - Grimaldi_1[91698].jpg)

Per la seua part, Aurelio Martínez, president de Valenciaport, societat que gestiona el port marítim de Sagunt, ha declarat que **«el Mediterrani és una de les grans àrees comercials del món gràcies també a grans companyies com Grimaldi. Col·laborar amb la companyia italiana de manera segura i eficient en la complexa càrrega de vagons del metre de Nàpols és possible perquè Sagunt i Valenciaport disposen de les instal·lacions necessàries; i portar fins a la costa mediterrània uns vagons fabricats al Cantàbric, en la ribera nord d'Espanya, és una mostra del potencial del hinterland de Valenciaport, que abasta quasi tota Espanya, i de la importància que té el corredor Cantàbrico-Mediterrani (València-Sagunt-Terol-Saragossa-Bilbao)».**

**![](/media/actualidad/PublishingImages/Marzo 2020/74_Embarque vagones Caf - Grimaldi_2[91699].jpg)  
**

Finalment, Sebastiano Cirnigliaro, Key Account Manager de Grimaldi España, ha explicat que **«el Grup Grimaldi, la seu central del qual està situada a Nàpols, està orgullós de transportar els trens de CAF per al metre de la nostra ciutat. A més, ens complau poder desenvolupar este projecte juntament amb un referent mundial del sector ferroviari com CAF i amb un forwarder de referència com Multitrade».** Sobre el futur de la companyia, Cirnigliaro afirma que **«el Grup Grimaldi continuarà apostant i invertint per poder oferir al mercat un transport intermodal cada vegada més competitiu i sostenible i per crear més trànsit de mercaderia entre els ports espanyols de Barcelona, València, Sagunt i Bilbao i la resta del món».**

![](/media/actualidad/PublishingImages/Marzo 2020/74_Embarque vagones Caf - Grimaldi [91697].jpg) 

  
  

​

*   [](http://www.facebook.com/sharer.php?u=https://aytosagunto.es/va/actualitat/del-port-maritim-de-sagunt-a-napols-grimaldi-porta-a-la-ciutat-italiana-els-vagons-i-locomotores-del-seu-nou-metre/ "Facebook")
*   [](http://twitter.com/share?url=https://aytosagunto.es/va/actualitat/del-port-maritim-de-sagunt-a-napols-grimaldi-porta-a-la-ciutat-italiana-els-vagons-i-locomotores-del-seu-nou-metre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/del-port-maritim-de-sagunt-a-napols-grimaldi-porta-a-la-ciutat-italiana-els-vagons-i-locomotores-del-seu-nou-metre/ "Linked In")
*   [](mailto:?body=https://aytosagunto.es/va/actualitat/del-port-maritim-de-sagunt-a-napols-grimaldi-porta-a-la-ciutat-italiana-els-vagons-i-locomotores-del-seu-nou-metre/)